
ALLE REGTE VOORBEHOU

Geen gedeelte van hierdie boek mag gereproduseer, versprei, gestoor of oorgedra word in enige vorm of deur enige middel sonder die vooraf skriftelike toestemming van die skrywer nie, behalwe vir kort aanhalings in resensies of kritiek.

Enige ongemagtigde gebruik van hierdie werk, gedeeltelik of in geheel, is ’n oortreding van kopiereg wetgewing en kan tot regstappe lei.

Hierdie boek is ’n nie-fiksie selfhelp werk gebaseer op die skrywer se persoonlike ervaring, insigte en waarheid. Sekere name, besonderhede of situasies is verander of veralgemeen ter beskerming van privaatheid.

⚠️

Lesers waarskuwing:
Hierdie boek raak aan sensitiewe en emosioneel intense temas, insluitend trauma, verlies, rou en lewensuitdagings. Lesers word aangemoedig om hul eie diskresie te gebruik. Lees op jou eie tempo, neem die tyd en ruimte wat jy nodig het, en neem pouses waar nodig. Indien enige inhoud vir jou oorweldigend raak, oorweeg dit om ondersteuning te soek.
Hierdie boek vervang nie professionele mediese, sielkundige, regs- of terapeutiese advies nie.

Omslagontwerp: Sunet Smit

Liewe leser,

Dankie dat jy hierdie boek in jou hande hou. Dit beteken jy dra jou eie storie, jou eie seer, jou eie stilte saam met jou. 

Ek eer dit.

Ek eer jou moed om te lees,

selfs al voel die woorde soms swaar.

Hierdie boek is nie hier om jou te leer hoe om te rou nie.

Dit is hier om langs jou te sit, sag, eerlik en sonder oordeel. 

Mag jy tussen hierdie bladsye nie net my waarheid vind nie, maar ook die weerklank van jou eie. Mag dit jou herinner dat jy nie alleen deur hierdie landskap stap nie, al voel dit soms so.

As jy net een bladsy kan lees, is dit genoeg.

As jy moet stop en asemhaal, is dit genoeg.

Hierdie boek wag vir jou, op jou tyd, op jou manier.

Ek sien jou. Ek dra jou in hierdie woorde.

En ek stap hierdie pad saam met jou.

Liefde Sunet

Ek het hierdie boek geskryf omdat my kind se verhaal, selfs na 21 jaar, nie in stilte mag verdwyn nie. En omdat ek weet hoeveel ouers in dieselfde donker stilte sit.

Woorde word soms die enigste heelmeesters wanneer die wêreld rondom jou stil raak en daar geen taal oorbly vir die seer wat jy dra na die dood van ’n kind nie.

Ná Tristan se dood het ek besef dat daar geen handleiding bestaan vir hierdie soort verlies nie, geen kaart; geen rigtingwysers, geen woorde wat die pad makliker maak nie.

Ek het slegs ’n moederhart wat probeer verstaan het hoe om aan te hou leef terwyl iets in my vir altyd stil geword het. 

Met tyd het ek ontdek dat stilte nie leeg is nie.

Dit dra herinneringe, onbeantwoorde vrae, skuld, liefde, en ’n diep verlange na die kind wat nie meer hier is nie.

Ek het antwoorde gesoek op die vraag “hoekom?” en uiteindelik vrede gemaak met die besef dat die antwoord nooit sou kom nie... 

Ek skryf nie omdat ek klaar gerou het of omdat ek weet waarom my seun van my geneem is nie. Ek skryf nie omdat ek sterk is nie. Ek skryf omdat ek wil hê ander wat deur die selfde hel loop, moet oorleef.

Omdat ek voel dat wanneer ek my waarheid neerskryf... dit dalk iemand anders se siel kan help om nie te verswelg nie.

Hierdie boek is nie ’n antwoordboek nie.

Dit is nie ’n gids wat jou deur jou rou sal lei sonder struikeling nie.

Dit is eerder ’n metgesel, ’n lampie wat net genoeg lig gooi vir die volgende treë.

Ek deel my sewe dae saam my seun Tristan, maar ook die dae daarna: die dae van verwarring, navorsing; woede, sagtheid en groei.  Ek deel dit omdat elke ouer wat ’n kind verloor, op een of ander manier dieselfde landskap betree.

Jou pad lyk dalk anders, maar die grond onder jou voete is dieselfde. Die  struikelblokke van trauma en rou lê op elke ouer wat ‘n kind verloor het se pad.

Ek skryf vir jou wat jou kind vir ’n paar dae, ’n paar maande of ’n paar jare gehad het. 

Ek skryf vir jou wat nog elke dag wakker word met ’n naam op jou lippe en ’n leegte in jou arms.

Ek skryf vir jou omdat ek glo dat ons mekaar kan dra, al is dit net deur woorde.

In hierdie bladsye sal jy rou vind, maar ook maniere van genesing, navorsing, perspektiewe en klein stukkies hoop wat my gehelp het om weer asem te haal. Ek bied dit nie aan as oplossings nie, maar as moontlike ankers vir jou eie storm.

Lees stadig. Laat die woorde inslag vind soos nodig. Laat jou emosies opkom soos hulle moet, en praat daaroor wanneer jou hart daarvoor gereed is.

Mag jy, iewers tussen die pyn en die waarheid, ontdek dat jy nie alleen deur hierdie donker stap nie.

Jy is nie alleen nie...

Stilte is soms al wat oorbly wanneer ’n kind sterf. En juis in daardie stilte begin jy weer iets van jouself vind.

Jy was net sewe sonsopkomste by ons, ’n kort, asemrowende fluistering van lewe, maar in daardie sewe dae, lê ’n leeftyd se liefde. In die boek versamel ek die kosbaarste fragmente van ons tyd saam: die herinnering van jou klein lyfie, die sagte klein gebreide sokkies; die stilte van die babakamer, en die gedagte aan jou handjies in myne... handjies wat vir altyd in my hart sal bly.

Ons liefde vir jou stap steeds saam met ons.

Dit is nie net ’n verhaal van verlies nie, maar ’n getuienis van jou bestaan; van die diep afdruk wat jy op ons siele gelaat het; van ‘n lig wat nooit uitgedoof kan word nie.


“My seun, jy was hier vir ‘n baie kort tyd, maar jy sal altyd, altyd geliefd wees. Ons het ’n paar oggende saam gehad - oggende waarin ons geglo het jy sou gesond word en saam met ons huis toe gaan. Nou dra ons die herinneringe aan jou kosbare lewe vir ewig in ons harte. Ons leef verder deur die skemer, meestal in stilte, maar altyd met jou in ons gedagtes.”




Wanneer jy ’n kind verloor, word jou liefde vir hulle nie minder nie, dit verander net van vorm.

Rou het nie reëls nie.

Dit het nie ’n tydlyn nie

Dit volg nie ’n netjiese pad nie.

Daarom hoef jy hierdie boek nie in volgorde te lees nie.

Lees dit op die manier wat jou dra, nie die manier wat jy dink van jou verwag word nie.

1. Jy kan begin waar jou hart dit kan hanteer

Hierdie boek het drie dele:

Deel 1: Die Verhaal (Hoofstuk 1–7)

My rou, eerlike waarheid van Tristan se geboorte, sy dood, en die sewe dae wat my lewe verander het.

As jou eie seer te rou is, hoef jy nie hier te begin nie.

Deel 2: Die Pad Ná (Hoofstuk 8–17)

Hier deel ek hoe ek oorleef het:

woede, skuld, verhoudings, liggaamlike trauma, en die eerste treë terug na asem. Dit is herinneringe én verwerking.

Deel 3: Die Ankers (Hoofstuk 18–21)

Praktiese insigte, navorsing, rituele en perspektiewe vir ouers wat deur soortgelyke verlies beweeg.

Begin waar jy kan.

Jy kan altyd terugkom na die res wanneer jy gereed is.

2. Lees op jou eie tyd

Daar is dae wat jy sal kan lees.

Daar is dae wat jy nie eens ’n sin kan verwerk nie.

Albei is normaal.

Hierdie boek wag vir jou, sonder druk, sonder oordeel.

3. Neem breuke tussen lees - wanneer jou liggaam dit vra

As jou bors swaar raak, jou asem vlak word, of jou gedagtes draai... stop.

Maak toe.

Haal asem.

Kom terug wanneer jy kan.

Hierdie boek is ’n metgesel, nie ’n toets van jou krag nie.

4. Gebruik die boek as ’n spieël

